രണ്ട് സമുദായങ്ങള് സംഘര്ഷത്തിലേക്ക് പോകുന്നത് സര്ക്കാര് നോക്കിനില്ക്കുന്നു: വി.ഡി. സതീശന് സമുദായങ്ങള്ക്കിടയില് ഭിന്നത സൃഷ്ട്ടിക്കുന്ന പാലാ ബിഷപ്പിന്റെ വിവാദ പരാമര്ശത്തിന്റെ പശ്ചാത്തലത്തില് രണ്ട് സമുദായങ്ങള് തമ്മിലുള്ള സംഘര്ഷം കൂടുതല് വഷളാവാതെ നോക്കേണ്ട സര്ക്കാര് നോക്കുകുത്തിയായി നില്ക്കുന്നുവെന്ന് പ്രതിപക്ഷ നേതാവ് വി.ഡി. സതീശന്. സമുദായങ്ങള് തമ്മില് അടിച്ചോട്ടെ എന്ന മട്ടിലാണ് സര്ക്കാരിന്റെ നില്പ്പ്. സമൂഹ മാധ്യമങ്ങളിലെ പ്രചാരണം മുഖ്യമന്ത്രി കാണുന്നില്ലേയെന്ന് വി.ഡി. സതീശന്. സമൂഹ മാധ്യമങ്ങളില് ഇരു വിഭാഗങ്ങളെയും തമ്മില് അടുപ്പിക്കാനുള്ള ശ്രമം വ്യാപകമായി നടത്തുന്നുണ്ട്. വിഷയത്തില് ഇരു വിഭാഗങ്ങളിലെയും നേതാക്കളെ ഒന്നിച്ചിരുത്തി ഒരു ചര്ച്ചയ്ക്ക് സര്ക്കാര് അവസരം ഉണ്ടാക്കണമെന്നും വി.ഡി. സതീശന് ആവശ്യപ്പെട്ടു. Read Also : കെ പി അനില്കുമാര് കോണ്ഗ്രസ് വിടുമെന്ന് സൂചന അതേസമയം, പാലാ ബിഷപ്പിന്റെ നര്കോട്ടിക് ജിഹാദ് പരാമര്ശം അനവസരത്തിലെന്ന് മന്ത്രി അഹമ്മദ് ദേവര്കോവില്. മതനേതാക്കള് ഇതര സമുദായങ്ങള്ക്കുമേല് കടന്നു കയറിയാല് മതേതര കേരളം അത് അനുവദിക്കില്ല. പരസ്പരം സ്പര്ധയുണ്ടാക്കുന്ന നിലപാടുകളെ ഒന്നിച്ചെതിര്ക്കണമെന്നും പാലാ ബിഷപ്പ് തിരുത്തലിന് തയാറാകുമെന്നാണ് പ്രതീക്ഷിക്കുന്നതെന്നും അഹമ്മദ് ദേവര്കോവില് ട്വന്റി ഫോറിനോട് പറഞ്ഞു. പാലാ ബിഷപ്പിന്റെ നര്കോട്ടിക് ജിഹാദ് പരാമര്ശം വലിയ വിവാദങ്ങള്ക്കാണ് വഴിവച്ചിരിക്കുന്നത്. നിരവധി സംഘടനകളും പ്രമുഖരും വിഷയത്തില് പിന്തുണയറിയിച്ചും എതിര്പ്പറിയിച്ചും ഇതിനോടകം തന്നെ രംഗത്തെത്തിയിട്ടുണ്ട്. ലവ് ജിഹാദിനൊപ്പം നാര്ക്കോട്ടിക് ജിഹാദുമുണ്ടെന്നായിരുന്നു ബിഷപ്പ് മാര് ജോസഫ് കല്ലറങ്ങാട്ടിന്റെ പ്രസ്താവന. കത്തോലിക്ക യുവാക്കളില് മയക്കുമരുന്ന് ഉപയോഗം വ്യാപകമാക്കാന് പ്രത്യേകം ശ്രമങ്ങള് നടക്കുന്നുണ്ട്. ലവ് ജിഹാദില്ലെന്ന് സ്ഥാപിക്കാന് ശ്രമിക്കുന്നവര് കണ്ണടച്ച് ഇരുട്ടാക്കുകയാണ്. ഇതിന് സഹായം നല്കുന്ന ഒരു വിഭാഗം കേരളത്തില് പ്രവര്ത്തിക്കുന്നുണ്ടെന്നും ബിഷപ്പ് പറഞ്ഞിരുന്നു. Story Highlight: VD Satheesan criticize Kerala govt